
Yn y fideo hwn rydyn ni'n mynd i gwmpasu nodweddion allweddol Microsoft PowerPoint; byddwn yn defnyddio fersiwn Windows o'r ap, ond mae'r sgiliau y byddwch chi'n eu hennill yn drosglwyddadwy gan fod yr offer yn debyg ar draws pob platfform. Gan ein bod ni'n defnyddio'r fersiwn taledig o Microsoft office, efallai na fydd rhai o'r nodweddion rydyn ni'n eu cwmpasu ar gael i chi os ydych chi'n defnyddio'r fersiwn ar-lein rhad ac am ddim.  Byddai'n ddefnyddiol cael yr ap ar agor ar yr un pryd er mwyn i chi allu dilyn ymlaen. Ar ôl ymdrin â phob adran byddwn yn cael cyfnod saib lle gallwch chi stopio'r fideo a rhoi cynnig ar rai o'r nodweddion cyn symud ymlaen.  
Yn yr un modd â Microsoft Word ac Excel, mae PowerPoint yn rhannu'r un cynllun rheoli, gan ddefnyddio tabiau sy'n datgelu rhuban newydd o offer, i chi greu cyflwyniadau trawiadol iawn! Y brif dudalen yma yw'r sleid y gallwch ei olygu ar hyn o bryd, ac i'r ochr gallwch weld pob sleid yn eich cyflwyniad. Wrth i chi olygu pob sleid, bydd PowerPoint yn darparu rhagolwg byw o unrhyw newidiadau a wnewch.  
I wneud sleid newydd, defnyddiwch y gwymplen hon i ddewis cynllun sy'n gweddu i gynnwys y cyflwyniad. Os oes gennych chi arddull thema neis yr ydych am ei pharhau ar eich sleid nesaf, gallwch dde-glicio yma, a dyblygu'r sleid. Mae hyn yn ddefnyddiol gan ei fod yn copïo popeth ar sleid newydd, gan sicrhau bod delweddau a thestun yn yr un lle. 
Trwy ddefnyddio'r rhestr o sleidiau ar ochr chwith y sgrin, gallwch eu hail-drefnu, trwy eu llusgo i fyny ac i lawr. Gadewch i ni gael cyfnod saib cyflym i chi archwilio'r feddalwedd. Ceisiwch fewnosod ychydig o sleidiau gwahanol a chwarae o gwmpas gyda'r gwahanol gynlluniau. Chwaraewch y fideo i symud ymlaen. 
Nesaf, gadewch i ni edrych ar ddyluniadau cyflwyniad a throsiadau. Trwy fynd i'r tab Dyluniad, bydd rhuban newydd o offer ar gael. Mae yna nifer o arddulliau y gallwch chi eu dewis, ond trwy ddewis Syniadau Dylunio, bydd PowerPoint yn prosesu'r arddull rydych chi wedi'i dewis, y lliwiau ar eich sleid, a bydd yn awgrymu rhai dyluniadau newydd. 
Trosiadau neu ‘Symud o un i’r llall’ yw'r symudiadau sy'n digwydd rhwng sleidiau wrth i chi symud ymlaen trwy'ch cyflwyniad. Dewiswch y tab ‘Symud o un i’r llall’, ac mae yna nifer y gallwch chi eu dewis. Os ydych chi am gadw'ch trosiadau'n gyson, gallwch ychwanegu’r rhain i'ch holl sleidiau. Dewiswch gyflymder y trosiad trwy addasu'r hyd. Ar ben hyn gallwch ychwanegu effeithiau sain at drosiadau, a'u gosod i drosi yn awtomatig ar ôl cyfnod penodol o amser. 
Mae cymaint y gallwch chi ei wneud wrth ddylunio sleidiau, felly cymerwch eiliad i chwarae o gwmpas gyda rhai o'r nodweddion. Cliciwch chwarae pan fyddwch chi'n barod i symud ymlaen. 
Y peth olaf rydyn ni'n mynd i edrych arno yw gweithio gyda graffeg. Fel Microsoft Word, gallwch chi fewnosod lluniau trwy'r tab mewnosod, a hefyd dynnu'ch siapiau eich hun. Yn PowerPoint, gallwch chi hyd yn oed animeiddio'r graffeg hyn. I wneud hyn, ewch i'r tab Animeiddiadau lle byddwch yn dod o hyd i nifer o eiconau ar gyfer Mynediad, Pwyslais a Gadael y gallwch eu hychwanegu i’r graffeg yn eich cyflwyniad. Gallwch hefyd greu Llwybrau Mudiant i wneud i’ch graffeg symud. Trwy glicio Ychwanegu Animeiddiad gallwch ddewis yr un yr ydych am ei ddefnyddio, yna agor yr opsiwn animeiddio, i aildrefnu a golygu nhw, megis newid cyflymder a dewis sut i ddechrau'r animeiddiad.a 
PowerPoint yw safon y diwydiant ar gyfer creu cyflwyniadau proffesiynol, felly mae'n hanfodol cael gwybodaeth ymarferol dda o sut i'w ddefnyddio.

